ભારત છેલ્લા કેટલાક સમયથી અમેરિકા પાસેથી પણ ક્રુડ ખરીદે છે પણ અમેરિકા કરતાં ઈરાન પાસેથી ક્રુડની ખરીદી ભારતને સસ્તી પડે છે. તેનું કારણ એ કે ઈરાન ભારતની નજીક છે તેથી શિપિંગનો ખર્ચ ઓછો આવે છે. સાઉદી અરેબિયા અને ઈરાક કરતાં ભારતને ઈરાન પાસેથી સસ્તામાં ક્રુડ ઓઈલ મળે છે તેથી પણ ભારત ફાયદામાં છે. ઈરાન ભારતને હજુ સસ્તા ભાવે ક્રુડ ઓઈલ આપવા તૈયાર છે ને બીજી મોટી ઓફર એ કરી છે કે, ભારત અમેરિકન ડોલરમાં નહીં પણ રૂપિયામાં ચુકવણી કરે તો તેના માટે પણ ઈરાન તૈયાર છે. એ માટે ઈરાનની શરતો છે પણ એ શક્ય બને તો ભારતનું દર વર્ષે અબજો રૂપિયાનું વિદેશી હૂંડિયામણ બચી જાય.